Resumé af udtalelsen fra Den Europæiske Tilsynsførende for Databeskyttelse om indgåelsen af handelsaftalen mellem EU og Det Forenede Kongerige og aftalen mellem EU og Det Forenede Kongerige om udveksling af klassificerede informationer

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2021/C 168/02)

Den 26. december 2020 vedtog Europa-Kommissionen et forslag til Rådets afgørelse om undertegnelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland (herefter benævnt Det Forenede Kongerige) om sikkerhedsprocedurer for udveksling og beskyttelse af klassificerede informationer.

I betragtning af det nære samarbejde, der forventes at fortsætte mellem EU og Det Forenede Kongerige, bifalder EDPS de aftaler, der er indgået mellem Unionen og Det Forenede Kongerige om handel og samarbejde og om sikkerhedsprocedurer ved udveksling og beskyttelse af klassificerede informationer. Især er EDPS meget tilfreds med, at et af de væsentlige elementer i handels- og samarbejdsaftalen er respekten for og beskyttelsen af menneskerettighederne. EDPS glæder sig også over parternes tilsagn i handels- og samarbejdsaftalen om at sikre en høj grad af beskyttelse af personoplysninger.

EDPS er opmærksom på de særlige betingelser, under hvilke disse aftaler er blevet forhandlet, og på det hidtidige særlige forhold mellem Det Forenede Kongerige og EU, som også vil bestå fremover.

For så vidt angår bestemmelserne om handel beklager EDPS, at handels- og samarbejdsaftalen ikke fuldgyldigt overtager de horisontale »EU-bestemmelser om grænseoverskridende datastrømme og beskyttelse af personoplysninger og privatlivets fred i afsnittet om digital handel i EU-handelsaftalerne« som Kommissionen tilsluttede sig i 2018. De ændringer, der blev foretaget i disse horisontale bestemmelser, kombineret med andre bestemmelser i handels- og samarbejdsaftalen, rejste faktisk tvivl om, hvorvidt EU inden for digital handel vil kunne bevare sin autonomi for så vidt angår den grundlæggende ret til databeskyttelse og privatlivets fred.

EDPS har længe været af den opfattelse, at eftersom beskyttelsen af personoplysninger er en grundlæggende rettighed i Unionen, kan den ikke være genstand for forhandlinger i forbindelse med EU’s handelsaftaler. Det er alene op til EU at beslutte, hvordan beskyttelsen af grundlæggende rettigheder gennemføres i EU-retten. Unionen kan og bør ikke påtage sig internationale handelsforpligtelser, der er uforenelige med dens nationale databeskyttelseslovgivning. Dialoger om databeskyttelse og handelsforhandlinger med tredjelande kan supplere hinanden, men skal følge separate spor. Strømme af personoplysninger mellem EU og tredjelande bør ske ved hjælp af de mekanismer, der er angivet i EU’s databeskyttelseslovgivning. EDPS opfordrer derfor Kommissionen til at gentage sit tilsagn om, at de horisontale bestemmelser er det eneste grundlag for fremtidige handelsaftaler mellem EU og andre tredjelande, og at retten til beskyttelse af personoplysninger og privatlivets fred ikke vil være til forhandling.

For så vidt angår retshåndhævelse og retligt samarbejde i straffesager, roser EDPS Kommissionen for de beskyttelsesforanstaltninger, der er indført i handels- og samarbejdsaftalen vedrørende databeskyttelse, hvilket er så meget desto vigtigere henset til følsomheden af dette samarbejde. Samtidig beklager EDPS, at der mangler visse beskyttelsesforanstaltninger både i de generelle bestemmelser, som hverken indeholder en kategorisering af registrerede, jf. artikel 6 i retshåndhævelsesdirektivet, eller mere detaljerede og sikre garantier med hensyn til videreoverførsel, og i Prümafsnittet i særdeleshed. EDPS kunne også have ønsket, at overgangsperioden for sletning af passagerlisteoplysninger var kortere end de mulige 3 år, og at en liste over alvorlige forbrydelser blev medtaget. EDPS henstiller yderligere, at det sikres, at eventuelle fremtidige ændringer i Prümmekanismen mellem EU-medlemsstaterne, der fører til yderligere beskyttelsesforanstaltninger, afspejles fuldt ud i aftalen og faktisk gennemføres af begge parter.

Med hensyn til den midlertidige bestemmelse om videregivelse af personoplysninger fra EU til Det Forenede Kongerige understreger EDPS, at denne mekanisme fortsat bør være undtagelsen og ikke bør danne præcedens for fremtidige handels- og samarbejdsaftaler med andre tredjelande.

EDPS forventer at blive hørt om eventuelle forslag eller henstillinger til Rådet i henhold til artikel 218 i TEUF om indledningen af forhandlinger om eventuelle efterfølgende supplerende aftaler med indvirkning på beskyttelsen af enkeltpersoners rettigheder og friheder med hensyn til behandlingen af personoplysninger.

Endelig ser det ud til, at handels- og samarbejdsaftalen er udarbejdet ud fra den antagelse, at der vil blive truffet afgørelser om et tilstrækkeligt sikkerhedsniveau i henhold til GDPR og retshåndhævelsesdirektivet (og at disse vil forblive gyldige længe endnu). EDPS ønsker derfor at minde om sin henstilling i udtalelse 2/2020 om, at Unionen gør skridt til at forberede sig på alle eventualiteter, herunder på at der overhovedet ikke vedtages nogen afgørelse om et tilstrækkeligt sikkerhedsniveau, eller på, at den kun vedtages i forbindelse med nogle områder.

1. INDLEDNING

1. Den 30. december 2020 undertegnede Den Europæiske Union (EU) og Det Forenede Kongerige Storbritannien og Nordirland (Det Forenede Kongerige) en handels- og samarbejdsaftale og en aftale om sikkerhedsprocedurer for udveksling og beskyttelse af klassificerede informationer ( 1 )

2. Aftalerne har fundet anvendelse på midlertidig basis siden den 1. januar 2021, indtil de nødvendige procedurer for deres ikrafttræden er afsluttet ( 2 ) . Ifølge handels- og samarbejdsaftalen ophører denne anvendelse på midlertidig basis senest den 28. februar 2021 eller en anden dato som fastsat af Partnerskabsrådet ( 3 )

3. Den 25. januar 2021 hørte Europa-Kommissionen EDPS om sit forslag til Rådets afgørelse om indgåelsen med Det Forenede Kongerige af disse to aftaler (i det følgende benævnt »forslaget«) ( 4 ) i overensstemmelse med artikel 42, stk. 1, i forordning (EU) nr. 2018/1725. Bilagene til forslaget indeholder de to aftaler.

4. Forslaget er baseret på proceduren i artikel 217 og 218, stk. 6, artikel 218, stk. 7, og artikel 218, stk. 8, andet afsnit, i traktaten om Den Europæiske Unions funktionsmåde (TEUF). Det kræver derfor Europa-Parlamentets samtykke.

5. Aftalen om sikkerhedsprocedurer for udveksling og beskyttelse af klassificerede informationer giver ikke anledning til kommentarer, hvad angår beskyttelsen af personoplysninger. Følgende kommentarer fokuserer derfor på handels- og samarbejdsaftalen. Handels- og samarbejdsaftalen består af syv dele (plus en række bilag og tre protokoller): Første del vedrører fælles og institutionelle bestemmelser; anden del vedrører handel (herunder digital handel), transport, fiskeri og andre ordninger; tredje del vedrører retshåndhævelse og retligt samarbejde i straffesager; fjerde del vedrører tematisk samarbejde; femte del vedrører deltagelse i EU-programmer, forsvarlig økonomisk forvaltning og finansielle bestemmelser; sjette del vedrører tvistbilæggelse og horisontale bestemmelser, og syvende del vedrører afsluttende bestemmelser.

4. KONKLUSIONER

37. EDPS bifalder de aftaler, der er indgået mellem EU og Det Forenede Kongerige om handel og samarbejde og om sikkerhedsprocedurer for udveksling og beskyttelse af klassificerede informationer. Især er EDPS meget tilfreds med, at ét af de væsentlige elementer i handels- og samarbejdsaftalen er respekten for og beskyttelsen af menneskerettighederne. EDPS glæder sig også over parternes tilsagn i handels- og samarbejdsaftalen om at sikre en høj grad af beskyttelse af personoplysninger.

38. Men hvad angår handel, rejste ændringerne af Europa-Kommissionens horisontale bestemmelser fra 2018 kombineret med andre bestemmelser i handels- og samarbejdsaftalen tvivl om, hvorvidt EU inden for digital handel vil kunne bevare sin autonomi for så vidt angår den grundlæggende ret til databeskyttelse og privatlivets fred. EDPS henstiller derfor, at den formulering, der er aftalt med Det Forenede Kongerige om databeskyttelse og privatlivets fred, forbliver en undtagelse og ikke danner grundlag for fremtidige handelsaftaler med andre tredjelande. For at gøre denne tilgang klar for alle interessenter og handelspartnere opfordrer EDPS derfor Kommissionen til klart at gentage sit tilsagn om, at de horisontale bestemmelser er det eneste grundlag for fremtidige handelsaftaler mellem EU og andre tredjelande, og at retten til beskyttelse af personoplysninger og privatlivets fred ikke vil være til forhandling.

39. For så vidt angår retshåndhævelse og retligt samarbejde i straffesager, roser EDPS Kommissionen for de beskyttelsesforanstaltninger, der er indført i handels- og samarbejdsaftalen vedrørende databeskyttelse, hvilket er så meget desto vigtigere henset til følsomheden af dette samarbejde. EDPS beklager dog, at den hverken indeholder en kategorisering af registrerede, jf. i artikel 6 i retshåndhævelsesdirektivet, eller mere detaljerede og sikre garantier med hensyn til videreoverførsel. EDPS glæder sig over, at PNR-bestemmelserne afspejler EU-Domstolens udtalelse 1/15, men beklager, at det hverken var muligt at nå til enighed om en kortere overgangsperiode for sletning af PNR-oplysninger eller om en fælles liste over alvorlige forbrydelser. EDPS henstiller også, at det sikres, at yderligere ændringer, der fører til flere beskyttelsesforanstaltninger inden for Prümmekanismen mellem EU-medlemsstater, afspejles fuldt ud i aftalen og faktisk gennemføres af begge parter, og beklager, at de specifikke EU-bestemmelser om formålsbegrænsning og om oplysningers rigtighed, aktualitet og lagringstid ikke blev inkluderet i handels- og samarbejdsaftalen.

40. Med hensyn til overgangsmekanismen understreger EDPS, at en sådan mekanisme fortsat bør være undtagelsen og ikke bør danne præcedens for fremtidige handels- og samarbejdsaftaler med andre tredjelande.

41. EDPS forventer at blive hørt om eventuelle forslag eller henstillinger til Rådet i henhold til artikel 218 i TEUF om indledningen af forhandlinger om eventuelle efterfølgende supplerende aftaler med indvirkning på beskyttelsen af enkeltpersoners rettigheder og friheder med hensyn til behandlingen af personoplysninger.

42. EDPS bemærker endvidere, at handels- og samarbejdsaftalen ser ud til at være udarbejdet ud fra den antagelse, at der vil blive truffet afgørelser om et tilstrækkeligt sikkerhedsniveau i henhold til GDPR og retshåndhævelsesdirektivet (og at disse vil forblive gyldige længe endnu). EDPS ønsker derfor at minde om sin henstilling i udtalelse 2/2020 om, at Unionen gør skridt til at forberede sig på alle eventualiteter, herunder på at der overhovedet vedtages nogen afgørelse om et tilstrækkeligt sikkerhedsniveau, eller på, at den kun vedtages i forbindelse med nogle områder.

Bruxelles, den 22. februar 2021. Wojciech Rafał WIEWIÓROWSKI

(1) Se Rådets afgørelse (EU) 2020/2252 af 29. december 2020 om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (EUT L 444 af 31.12.2020 , s. 2) og aftalerne (EUT L 444 af 31.12.2020, s. 14 og EUT L 444 af 31.12.2020, s. 1463). Derudover forhandlede Det Europæiske Atomenergifællesskab (Euratom) og Det Forenede Kongerige Storbritannien og Nordirland en samarbejdsaftale om sikker og fredelig anvendelse af atomenergi. Se Rådets afgørelse (Euratom) 2020/2253 af 29. december 2020 om godkendelse af Europa-Kommissionens indgåelse af aftalen mellem Det Forenede Kongerige Storbritannien og Nordirlands regering og Det Europæiske Atomenergifællesskab om samarbejde om sikker og fredelig anvendelse af kerneenergi og Europa-Kommissionens indgåelse på Det Europæiske Atomenergifællesskabs vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (EUT L 444 af 31.12.2020, s. 11).

(2) Se Rådets afgørelse af 29. december 2020 om undertegnelse på Unionens vegne og om midlertidig anvendelse af handels- og samarbejdsaftalen mellem EU og Det Forenede Kongerige og af informationssikkerhedsaftalen mellem EU og Det Forenede Kongerige. Se også meddelelsen om midlertidig anvendelse af de to aftaler (EUT L 1 af 1.1.2021, s. 1).

(3) Det er sammensat af repræsentanter for Unionen og Det Forenede Kongerige og ledet i fællesskab af et medlem af Kommissionen og en repræsentant for Det Forenede Kongeriges regering. Kommissionen repræsenterer Unionen. Hver medlemsstat kan sende én repræsentant som en del af Unionens delegation.

(4) COM(2020)856.